**Csanytelek Község Önkormányzata**

**Polgármesterétől**

**6647 Csanytelek, Volentér János tér 2. sz.**

**Tel.: 63 / 578–510 Fax: 63 / 578-517**

**e-mail:** [csanytelek@csanytelek.hu](mailto:csanytelek@csanytelek.hu) **, www.csanytelek.hu**

CS/2274-1/2023.

**E L Ő T E R J E S Z T É S**

**Csanytelek Község Önkormányzata Képviselő-testülete 2023. decemberi ülésére**

**Tárgy:** *Csanytelek Község Önkormányzata érdekeltségi körébe tartozó Önkormányzati Társulások 2023. évi tevékenységéről szóló beszámoló elfogadása*

**Tisztelt Képviselő-testület!**

Csanytelek Község Önkormányzata 2023. évben az alábbi 3 önkormányzati társulásban volt érdekelt:

* *Csongrád és Csanytelek Ivóvízminőség-javító Önkormányzati Társulás,*
* *Délkelet- Alföld Regionális Hulladékgazdálkodási Rendszer Létrehozását Célzó Önkormányzati Társulása (DAREH) és az*
* *Alsó- Tisza-menti Önkormányzati Társulás.*

A két társulásban 2023. évben folyt tevékenységről, a hozott döntésekről az alábbiakban tájékoztatom Önöket. A Magyarország önkormányzatairól szóló 2010. évi CLXXXIX. törvény (a továbbiakban: Mötv.) 93. § 14. pontja értelmében eljárva, *évente egy alkalommal a település polgármesterének* be kell számolnia az adott Társulásban folytatott tevékenységéről, melynek ezen előterjesztéshez mellékelt, az adott Társulás Elnöke által megküldött beszámoló csatolásával teszek eleget.

**Csongrád és Csanytelek Ivóvízminőség-javító Önkormányzati Társulás Társulási Tanácsa**

A feladatellátás államnak való átadásával a konkrét vagyon és feladatellátás átadása ellehetetlenítette az Önkormányzati Társulás működésének további fenntartását, ezért *2023. április 30. napjával megszűnt a Társulás.* A megszűnés átvezetése az önkormányzat szervezeti és működési szabályzatáról szóló 14/2014. (XI. 27.) önkormányzati rendelet 1. melléklete módosításával, abból való törléssel hatályát vesztette.

**Délkelet-Alföld Regionális Hulladékgazdálkodási Rendszer Létrehozását Célzó Önkormányzati Társulás**

Emlékeztetem Önöket arra, hogy településünk önkormányzata a Délkelet-Alföld Regionális Hulladékgazdálkodási Rendszer Létrehozását Célzó Önkormányzati Társulás (a továbbiakban: DAREH) 2006. márciusában való megalapítása óta tagja a szervezetnek, működését anyagiakkal évről – évre az önkormányzat költségvetéséből támogatja. Ennek a szervezetnek köszönhetően, pályázati úton került sor 5 évvel ezelőtt a település régi szeméttelepének rekultivációjára, amely a település környezetvédelme szempontjából kiemelkedő fontossággal bír.

Településünkön szervezett módon több mint 23 éve folyik a hulladékgazdálkodás keretébe tartozó hulladékszállítás, melyet jelenleg az FBH-NP Nonprofit Kft megbízásából alvállalkozója a Csongrádi Víz- és Kommunális Nonprofit Kft lát el, a DAREH Társulással kötött szerződésben foglaltak szerint, illetve a feladat államosítása okán, a MOHU bevonásával. Évek óta folyamatos a háztartási hulladék, a szelektívhulladék, a zöldhulladék heti, ill. havi egy alkalommal való szállítása, kezelése, ártalmatlanítása, központi közszolgáltatási díj fizetési kötelezettség ellenében. Térítésmentesen évente 2 alkalommal lehetőség van településünkön a lomtalanításra, amely közkedvelt, mivel a szolgáltatást egyre többen veszik igénybe. A szelektíven gyűjtött hulladék havi egy alkalommal való elszállítása díjmentes szolgáltatásként működik a településen. A hulladékról szóló törvény jövőre hatályba lépő módosítása ezen a téren is változást fog hozni, hiszen amit eddig a sárgaszínű kukába helyeztünk, pl. a műanyagból készült üvegek, fémdobozok meghatározott rendben visszaválthatóvá válnak.

Településünkön havonta egy alkalommal biztosított a közszolgáltatást igénybe-vevők számára a közszolgáltató általi ügyfélfogadás, amely nagy ügyfélforgalmat bonyolít, főleg a településről ki- és beköltözők általi gyűjtőedény leadás és átvétel okán.

A központi vonatkozó jogszabály értelmében állami feladatkör a hulladékgazdálkodás, amely komoly jogi átalakítást eredményezett. A jegyzői hatáskörbe adott feladatellátás szabályai módosultak, addig viszont a közterületen elhagyott hulladék begyűjtésére vonatkozó önkormányzati rendeletbe foglaltak végrehajtása hatályos.

A DAREH Elnöke megtisztelte a Társulás Tagönkormányzatait és ezen előterjesztéshez csatolt beszámolójában adott tájékoztatást a DAREH idei évben történt eseményeiről és a Társulás, vagy nevében eljáró Elnök által hozott intézkedésekről, határozatokról.

**Alsó- Tisza-menti Önkormányzati Társulás Társulási Tanácsa**

A Társulás Társulási Tanácsa által hozott döntéseket e beszámolóhoz csatolt melléklet tartalmazza, ezért annak megismétlése felesleges időtöltés lenne. Javaslom annak áttekintését.

**Tisztelt Képviselő-testület!**

Indítványozom a tárgyi előterjesztés és az ahhoz csatolt határozati javaslat változtatás nélküli elfogadását.

C s a n y t e l e k, 2023. december 08.

Tisztelettel:

………………………………….

P. h. Erhard Gyula polgármester

**…./2023. (XII. .) Ökt határozat**

**Tárgy:** *Csanytelek Község Önkormányzata érdekeltségi körébe tartozó Önkormányzati Társulások 2023. évi tevékenységéről szóló beszámoló elfogadása*

**Határozati j a v a s l a t**

Csanytelek Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 93. § 14. pontjában írt kötelezettségének eleget téve megtárgyalta a település Polgármestere által benyújtott

1. *Csongrád és Csanytelek Ivóvízminőség-javító Önkormányzati Társulásban,*
2. *Délkelet- Alföld Regionális Hulladékgazdálkodási Rendszer Létrehozását Célzó Önkormányzati Társulásában*,
3. *Alsó- Tisza-menti Önkormányzati Társulásában*

2023. évben folytatott tevékenységről szóló előterjesztésben és az ahhoz csatolt mellékletekben foglaltakat, melyet változtatás nélkül elfogadott.

Határozatról értesítést kap:

* DAREH Önkormányzati Társulás Társulási Tanácsa Elnöke és Munkaszervezete (Orosháza),
* Csanytelek Község Önkormányzata Képviselő-testülete Tagjai (Helyben),
* Erhard Gyula polgármester, a Társulás Társulási Tanácsa Elnöke,
* Kató Pálné jegyző és általa
* Irattár